Document ID: /roh_data/filtered/fineweb-2-filterrobots_roh.jsonl.gz/20317

Ils 16 da November 2002, pia avant 15 onns, en las bovas idas a val dapertut en la Surselva: A Schlans, Trun, Tersnaus e Rueun han ellas fatg grondas devastaziuns. A guardar ils purtrets da quella giada èsi strusch betg da s'imaginar, ch'igl n'ha dà nagins morts.
A Rueun eran vegnidas trais persunas en la bova e tuts trais eran maschinists ch'avevan gist cumenzà da rumir l’emprima bova cun lur baggers. Durant lur lavurs eran els vegnids surprais da la segunda bova.
L'istorgia anc betg raquintada
Qua entschaiva l'istorgia dal maschinist portugais Paolo Marques Rodrigues:
El haja gì trais anghels protecturs: Dus requirents d’asil da l'Eritrea, ch'avevan vesì co ch'el era vegnì en la bova e Michel Simmen. Simmen lavurava en il center da requirents d’asil a Rueun ed era vegnì alarmà da quels dus requirents. Communablamain han els savì spendrar Paolo Marques Rodrigues.
L'emprim mument han els pensà che l'um saja mort. Pir cur che Michel Simmen haja deliberà la bucca da Paolo Marques Rodrigues da pitschens craps e glera haja el cumenzà a tusser.
Tuttafatg n'è el mai sa revegnì da quest accident. Anc oz na sa el betg lavurar.
Salvavita
Fin avant intginas emnas aveva Paolo Marques Rodrigues quasi emblidà, che Michel Simmen aveva salvà la vita ad el. Lura èn els s’entupads casualmain. Ord da quella emprima sentupada ha igl dà la finala er ina secunda, nua che RTR ha pudì accumpagnar els.
Ord l'archiv
RR actualitad 08:00